Stormers slaan eerste slag teen Haaie | Netwerk24
Deur Wim Pretorius 19 Januarie 2020 15:59
Albei spanne het nog roes om af te skud, maar hulle het beslis daarin geslaag om te vermaak.
Die Stormers se Herschel Jantjies soek die kantlyn op in Sondag se Superheld-kragmeting tussen die Stormers en Haaie. Foto: Gallo Images
Nie een van hulle het gehuiwer om die bal lug te gee nie, al was dit om die duisende toeskouers te vermaak eerder as om al hul kaarte voor die Superrugby-reeks op die tafel te plaas.
Die Kapenaars se nuwe breier, John Dobson, sal veral tevrede wees met die vertonings van sy terugkerende Springbokke.
Die skrumskakel Herschel Jantjies het geen teken van die sogenaamde tweedeseisoensindroom gewys ná sy droombuiging in 2019 nie.
Hy was weer die alewige opportunis toe hy die Haaie kort voor en ná die omdraaislag gestraf het deur hulle aan die slaap te vang. Hy het deur ’n gaping geglip en die eerste punte van die wedstryd aangeteken.
Daarna het hy ’n bal onderskep en onaangeraak deurgenael vir sy span se tweede drie.
Steven Kitshoff het ook beïndruk, terwyl Damian Willemse seepglad op losskakel ingeskakel het.
Dieselfde kan nie van die Springbok- en Stormers-kaptein, Siya Kolisi, gesê word nie.
Hy het twee goue kanse verbrou omdat hy selfsugtig was en eerder stampkarrugby wou speel.
Hy het die haastige Sergeal Petersen langs hom gehad met ’n oop doellyn, maar het besluit om besit te behou en is platgetrek.
Hy het hom later in ’n soortgelyke situasie bevind met die spoedvrate Dillyn Leyds en Edwill van der Merwe aan sy buitekant. Kolisi het weer kontak gemaak eerder as om die bal uit te gee.
Hy het albei kere die bal verloor.
Makazole Mapimpi duik oor die doellyn. Foto: Gallo Images
Die twee het juis kragte saamgespan vir die Haaie se eerste drie toe Am se uitstekende skoppie die hande van Mapimpi gevind wat in die hoek oorgeseil het.
Mapimpi het nog ’n keer agter die pale gaan draai en gewys dat hy beslis gaan voortbou op die peil wat hy met die Springbokke se Wêreldbeker-veldtog in Japan ten toon gestel het.
Die Haaie sal nie te veel bekommerd wees oor ’n moontlike sege wat deur vingers geglip het nie, want hulle het beslis ’n paar gifangels agterlangs wat ’n bedreiging inhou en spanne vanjaar nog swaar sal kan straf.
Meer oor: Superheld-Sondag | Haaie | Stormers | Superrugby